Eligio Melfor
Eligio Melfor, nòmber artistiko di Julio Constantino Hermanus (☆ 12 di aprel 1940 na Kòrsou - † 25 di mart 2023 na Kòrsou) tabata un eskritor, produktor, direktor teatral, aktor i kómiko yu di Kòrsou.  E tabata e eskritor di mas grandi di obranan teatral di Kòrsou i un di e komediantenan mas konosí di Karibe Hulandes. E tabata skirbi na Papiamentu.

Bida 
Na aña 1959 Melfor a optené su diploma di Mulo i un aña despues ta kuminsá su karera na “bedrijfschool” na Shell. Promé ku esey e tabata deklamá poesia di fábula ku hopi éksito tur djaweps anochi na Radio Hoyer. Durante di e periodo aki el a kuminsá ku teatro i tabata skirbi fábula imitando zonidonan di instrumentonan i di bestia. E tabata outodidakto. Desde dékada 1960 e tabata usa e nòmber Eligio Melfor i tabata presentá su obranan di fábula, chiste i komedia na Club di Shell, sigui despues pa Roxy, Sentro Pro Arte i mas resien Teater Luna Blou i Because Entertainment Centre. Su promé éksito e ta kosecha ku su presentashon musikal Dushi Corsow den Teatro Roxy na 1968, kual a dun'e e título di ‘kómiko numero uno’. Komo aktor Melfor tabatin e talento pa pone hende hari, mediante su aksènt y su expreshon di kara.

Komo eskritor ela produsí mas di 32 obra teatral. Den su obra Beberin den Politik, un serie di sátira polítiko, e ta laga diferente personahe kómiko refleha riba polítika na un manera mahestral. Banda di e protagonista Beberin, tambe e personahenan Kechap i Chiwawa ta aparesé den e obranan. Melfor mes a yega di aparese komo kandidato riba lista di URA pa elekshon di Parlamento di Antias Hulandes na 1966. Desde aña 1971, durante diferente elekshon ku a bin despues, Melfor a aktualisá i presentá e obra di nobo. Su produkshonnan di komedia no tabata pone hende hari so, pero tabata trese un mensahe pa pueblo por sigui pensa riba i siña di dje na final di e komedia. Entre su obranan Hulanda mi ta bai a bati tur rèkòrt ku mas di 150 presentashon na Kòrsou, Aruba i Hulanda durante 2003/2004. Inspirá pa e fluho di migrashon den dékada 1990 Melfor ta aserká ku humor e tema serio aki. E storia ta trata di un soño den kual hendenan di paisnan bisiña di Kòrsou, manera Venezuela i Haiti, ta muda pa e isla despues ku tur yu di Kòrsou a bandona esaki pa bai biba na Hulanda. 

Pa televishon Melfor a traha spotnan, skirbi vários komedia di un akta i a produsí programanan éksitoso manera: Hari, hari (1977), Humor ku Eligio (1991) i Famia Fecunda.

Despues di un lucha ku su salú Eligio Melfor ta fayese dia 25 di mart 2023 na edat di 82 aña.

Honor 
Melfor ta risibí un plakat "Ekselensia den Kòrsou" di MCB na 1989 i pa su obra Hulanda mi ta bai e Premio MCB. Na 1976 e ta risibí e Premio Cola Debrot i na 2020 e kondekorashon di Krus di Mérito Kòrsou (2020). Na 2007 Arte di Palabra ta otorg'e e Tapushi Literario rekonosiendo su kontribushon na idioma Papiamentu. Na 2014 a marka su man den sement na "Boulevard of Fame" di Teatro Luna Blou.

Algun obra 
 1968 - Amor sin pasaporte
 1971 - Beberin den polítika
 1971 - Bros-Bros (foto-novela)
 1973 - Ken ta gana elekshon
 1975 - Emansipashon di hende muhé
 1978 - Den Perta
 1979 - Esta un kurashi
 1990 - Wowo ku Wowo ku Djente pa Djente
 1996 - Macho Krioyo
 2004 - Wan tres porta
 2004 - Hulanda mi ta bai
 2005 - Bestia den Politika
 2006 - Gainan fini
 2008 - Nan ta bek
 2008 - Vengansa di un muhé mansu (huntu ku Anthony Jamanika)
 2010 -  Fé Lusafé
 2022 - Karni Kaduká

Ganador premio Cola Debrot
Hende
Aktor
Kòrsou
Pseudónimo